जागरण संवाददाता, गया : जंक्शन स्थित सभागार में रविवार को पितृपक्ष मेले की तैयारी को लेकर रेल एसपी अशोक कुमार सिंह ने रेल पुलिस व आरपीएफ के साथ बैठक की। बैठक में पटना, पुनपुन, तारेगना, जहानाबाद, गया, सासाराम, भभुआ, डेहरी सहित अन्य स्टेशनों के डीएसपी, इंस्पेक्टर व रेल थानाध्यक्षों को कहा गया कि यात्रियों की सुरक्षा में कोई चूक न हो। पुलिस प्रशासन अलर्ट रहे। उन्होंने कहा कि सुरक्षा में लापरवाही करने वाले अधिकारी व जवानों पर विभागीय कार्रवाई की जाएगी। वहीं, सुरक्षा देने में अच्छा प्रदर्शन करनेवाले अधिकारी व जवानों को सम्मानित किया जाएगा। रेल एसपी ने रेल डीएसपी सुनील व रेल थानाध्यक्ष परशुराम सिंह को कहा कि पितृपक्ष मेले में गया रेलवे स्टेशन पर पिंडदानियों की काफी भीड़ रहेगी। आप लोग एक टीम बना कर बाहर से आए श्रद्धालुओं को सुरक्षा दें ताकि जंक्शन पर आने-जाने वाले यात्री सुरक्षित रहें।